ดัชนี AOT Gateway Index เดือน ก.ค.พุ่งอยู่ที่ระดับ 144.2 โต 5.4%
ดัชนี AOT Gateway Index เดือน ก.ค.พุ่งมาที่ระดับ 144.2 โต 5.4% สะท้อนประสิทธิภาพ-การแข่งขัน
3 ต.ค. 2560

บริษัท ท่าอากาศยานไทย จำกัด (มหาชน) หรือ AOT หรือ ทอท. เปิดเผยว่า บริษัทได้จัดทำรายงาน AOT Gateway Index Report เดือน ก.ค.60 ขึ้นเป็นครั้งแรก สะท้อนประสิทธิภาพการบริหารท่าอากาศยาน 6 แห่งของ ทอท. โดยอยู่ที่ระดับ 144.2 เพิ่มขึ้น 5.4% จากระดับ 139.7 เมื่อเดือน มิ.ย.60
ทั้งนี้ ยังได้รับแรงสนับสนุนจากประสิทธิภาพการใช้ท่าอากาศยานของผู้โดยสาร และการขนส่งสินค้าทางอากาศ ความสามารถในการดึงดูดการเป็น Gateway และความสามารถในการแข่งขันของ ทอท.ที่ยังคงเติบโตได้ดี สะท้อนให้เห็นว่า ทอท.ยังคงเป็นจุดเชื่อมโยงที่สำคัญของการเดินทางและการขนส่งสินค้าทั้งภายในและระหว่างประเทศ
สำหรับท่าอากาศยานทั้ง 6 แห่งของทอท. ประกอบด้วย ท่าอากาศยานสุวรรณภูมิ, ท่าอากาศยานดอนเมือง, ท่าอากาศยานเชียงใหม่, ท่าอากาศยานหาดใหญ่, ท่าอากาศยานภูเก็ต และท่าอากาศยานแม่ฟ้าหลวง เชียงราย
โดย ดัชนี AOT Gateway Index แบ่งเป็น 4 มิติ 1 ประสิทธิภาพการใช้ท่าอากาศยาน ในเดือน ก.ค. ปรับตัวเพิ่มขึ้นทั้งจำนวนเที่ยวบินและผู้โดยสาร สาเหตุจากการเพิ่มขึ้นของเที่ยวบินของสายการบิน low cost ค่าเงินบาทที่แข็งค่าส่งผลมีการเดินทางไปต่างประเทศมากขึ้น มีผู้โดยสารเดินทางเข้าออกท่าอากาศยานทั้ง 6 แห่งของ ทอท.นวน 11.2 ล้านคน แบ่งเป็นในประเทศ 4.7 ล้านคน ระหว่างประเทศ 6.5 ล้านคน ที่น่าสนใจคือในจำนวนนี้มีผู้โดยสารต่างชาติที่เดินทางเข้าและออก 5.1 ล้านคน เพิ่มขึ้น 7.7% เมื่อเทียบกับช่วงเดียวกันของปีก่อน เป็นชาวจีนมากที่สุดถึง 34% รองลงมาเป็นเกาหลีใต้ อินเดีย ญี่ปุ่น เวียดนาม ตามลำดับ
ด้านการขนส่งสินค้าทางอากาศขาเข้าและขาออกเดือนก.ค. ก็ปรับเพิ่มขึ้น โดยเฉพาะการขนส่งสินค้าระหว่างประเทศเพิ่มขึ้นถึง 13.4% หรือ 121,078 ล้านตัน สอดคล้องกับมูลค่าการส่งออกของไทยที่ปรับขึ้น 14.3%
ขณะเดียวกัน รายงานยังได้พูดถึงภาพรวมเศรษฐกิจไทยแม้ขยายตัวดีขึ้นในไตรมาส 2 ที่ 3.7% แต่ดัชนีความเชื่อมั่นผู้บริโภคเดือนก.ค.ที่ปรับตัวลดลง ปัญหาค่าครองชีพและราคาสินค้าที่ยังทรงตัวระดับสูงไม่สอดคล้องกับรายได้ อาจทำให้ทิศทางการบริโภคภาคเอกชนชะลอตัวลง และกระทบต่อการเดินทางภายในประเทศ ประกอบกับค่าเงินบาทที่แข็งค่าอย่างต่อเนื่องอาจส่งผลต่อการตัดสินใจเดินทางเข้าประเทศ
อีกทั้ง ในรายงานได้มีการเปรียบเทียบความสามารถในการแข่งขันของ ทอท.กับสนามบินชั้นนำในภูมิภาคอย่างของสิงคโปร์และมาเลเซีย ปรากฎว่าในเดือน ก.ค. มีผู้โดยสารระหว่างประเทศที่เดินทางผ่านท่าอากาศยานของ ทอท.จำนวน 6.5 ล้านคน สูงกว่าท่าอากาศยานของประเทศมาเลเซียและสิงคโปร์ที่ 4.3 ล้านคนและ 5.4 ล้านคนตามลำดับ เป็นการสะท้อนว่า ท่าอากาศยานทั้ง 6 แห่งของ ทอท. มีบทบาทสำคัญในการสร้างมูลค่าเพิ่มให้กับเศรษฐกิจไทย โดยถือเป็นจุดเชื่อมโยงสำคัญในด้านการเดินทาง การขนส่ง ซึ่งช่วยสนับสนุนให้มีกิจกรรมทางเศรษฐกิจทั้งในภาคการท่องเที่ยวและการค้าระหว่างประเทศ